A BIZOTTSÁG 1954/2005/EK RENDELETE
(2005. november 29.)
a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló, 1782/2003/EK tanácsi rendelet által előírt kölcsönös megfeleltetés, moduláció, valamint integrált igazgatási és ellenőrzési rendszer végrehajtására vonatkozó részletes szabályok megállapításáról szóló 796/2004/EK rendelet módosításáról és a támogatás kifizetése tekintetében az 1782/2003/EK rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendeletek (1) módosításáról szóló, 2003. szeptember 29-i 1782/2003/EK tanácsi rendeletre és különösen annak 28. cikke (3) bekezdésére és 145. cikke c) pontjára,
mivel:
(1)
A 796/2004/EK bizottsági rendelet (2) meghatározza a különböző csökkentésekre vonatkozó kalkulációs módszert, amelyet az 1782/2003/EK rendelet által szabályozott közvetlen támogatások tekintetében lehet alkalmazni. A módszert pontosítani kell. Ebből a célból a lehetséges levonások kalkulációjának sorrendjét meg kell határozni.
(2)
Az 1782/2003/EK rendelet 64., 70., 71. és 143b. cikke rendelkezik minden egyes érintett közvetlen kifizetés esetében a költségvetési felső határoknak a Bizottság által történő rögzítéséről. Rendelkezni kell annak megállapítása érdekében, hogy az említett költségvetési felső határokat túllépték-e, és ha igen, milyen mértékben. Ennek során el kell kerülni, hogy az egyéni támogatást kérelmezőknek tulajdonítható szabálytalanságok következményei az említett túllépések kiszámítását negatívan befolyásolják.
(3)
Az 1782/2003/EK rendelet 10. és 11. cikke rendelkezik a csökkentésekről, és adott esetben, az egy naptári évre odaítélt minden közvetlen kifizetést a moduláció és a pénzügyi fegyelem következtében érintő kiigazításról. A megfelelő végrehajtó rendelkezéseket a csökkentések új kalkulációs rendjéhez kell igazítani a mezőgazdasági termelőknek járó kifizetések összegének kiszámításánál.
(4)
A 796/2004/EK rendelet 79. cikke meghatározza a módszert, amely segítségével megállapítható, hogy az 1782/2003/EK rendelet 12. cikkében említett 5 000 eurós küszöbértéket elérték-e. A csökkentések kiszámításának új sorrendje következtében ezt a módszert ki kell igazítani.
(5)
Több tagállam számos nehézséggel néz szembe az 1782/2003/EK rendelet által bevezetett támogatási rendszerek alkalmazásához szükséges intézkedések véglegesítése során. Ilyen esetekben engedélyezni kell, hogy tagállamok az 1782/2003/EK rendelet 28. cikkének (2) bekezdésétől eltérően a kifizetéseket két részletben teljesíthessék. Mindamellett, a Közösség pénzügyi érdekeinek védelme érdekében, a tagállamok az első részlet kifizetését csak a bizonyítottan jogosult összeg erejéig engedélyezhetik, és ez az összeg nem haladhatja meg a kifizetésre kerülő teljes összeget.
(6)
Mivel közvetlen kifizetések összegének kalkulációja során a csökkentések kiszámítására alkalmazott sorrend megváltozott, néhány tagállamnak ki kell igazítania az említett támogatási rendszerek irányítására alkalmazott rendszerét. Annak érdekében, hogy a kiigazítás ne okozzon késést a 2005-ös kifizetések tekintetében, néhány támogatási rendszer vonatkozásában engedélyezni kell a tagállamoknak, hogy a csökkentések kalkulációjának új sorrendjét először a 2006-ra benyújtott támogatási kérelmekre kezdjék alkalmazni.
(7)
Az e rendeletben előírt intézkedések összhangban vannak a Közvetlen Kifizetések Irányítóbizottságának véleményével,
ELFOGADTA EZT A RENDELETET:
1. cikk
A 796/2004/EK rendelet a következőképpen módosul:
1.
A 71. cikk helyébe a következő szöveg lép:
„71. cikk
A támogatáscsökkentések halmozódása
(1) Amennyiben a meg nem felelés esete egyben szabálytalanság is, ezért, mivel a IV. címnek mind az I., mind a II. fejezetével összhangban meghatározott támogatáscsökkentések vagy kizárások alkalmazása tekintetében releváns:
a)
a IV. cím I. fejezete szerinti támogatáscsökkentéseket vagy kizárásokat kell alkalmazni a szóban forgó támogatási rendszerre;
b)
a IV. cím II. fejezete szerinti támogatáscsökkentést vagy kizárást kell alkalmazni az egységes támogatási rendszer, valamint az a) pontban említett támogatáscsökkenések és kizárások hatálya alá nem tartozó bármely támogatási rendszer keretében nyújtandó kifizetések teljes összege tekintetében.
Az első albekezdésben említett támogatáscsökkentést vagy kizárást a 71a. cikk (2) bekezdésében megállapított eljárással összhangban kell alkalmazni.
(2) A 2988/95/EK tanácsi rendelet (3) 6. cikkére is figyelemmel, az e rendelet értelmében alkalmazott támogatáscsökkentések és kizárások nem sértik a közösségi vagy nemzeti jog szerinti egyéb rendelkezések által előírt kiegészítő szankciókat.
2.
A szöveg a következő 71a. cikkel egészül ki:
„71. cikk
A támogatáscsökkentések alkalmazása
(1) Az 1782/2003/EK rendelet I. mellékletében felsorolt támogatási rendszerek keretében egy termelő számára odaítélendő kifizetés összegét a szóban forgó támogatási rendszerben előírt feltételek szerint a tagállamok számítják ki, szükség esetén figyelembe véve a bázisterület, a garantált legnagyobb terület, illetve a támogatásra jogosult állatok számának túllépését.
(2) Minden támogatási rendszerben a szabálytalanságok, késedelmes benyújtások, a parcellák be nem jelentése, a költségvetési felső határok túllépése, a moduláció, valamint a pénzügyi fegyelem és a kölcsönös megfeleltetés figyelmen kívül hagyása esetében a támogatáscsökkentést vagy kizárást szükség esetén a következő módon és sorrendben kell alkalmazni:
a)
A IV. cím I. fejezetében előírt támogatáscsökkentést vagy kizárást, illetve adott esetben az 1973/2004/EK rendelet 138. cikkében előírtakat kell alkalmazni szabálytalanságok esetében.
b)
Az a) pont alkalmazása eredményeként megállapított összeg képezi az alapját az e rendelet 21. és 21a. cikkével összhangban késedelmes benyújtás esetén alkalmazott támogatáscsökkentés kiszámításának.
c)
A b) pont alkalmazása eredményeként megállapított összeg képezi az alapját az e rendelet 14. cikkének (1a) bekezdésével összhangban a mezőgazdasági parcella be nem jelentése esetén alkalmazott támogatáscsökkentés kiszámításának.
d)
Az 1782/2003/EK rendelet I. mellékletében felsorolt olyan támogatási rendszerek tekintetében, amelyeknél a költségvetési felső határ meg van szabva a rendelet 64. cikkének (2) bekezdésével, a 70. cikkének (2) bekezdésével, a 71. cikkének (2) bekezdésével és a 143b. cikkének (7) bekezdésével összhangban, a tagállamok összesítik az a), b) és c) pontok alkalmazásának eredményeként megállapított összegeket.
Minden ilyen támogatási rendszer esetében egy együtthatót állapítanak meg, úgy, hogy elosztják a szóban forgó költségvetési felső határ összegét az első albekezdésben említett összegek végösszegével. Ha a kapott együttható 1-nél nagyobb, akkor az alkalmazott együttható 1 lesz.
Az egyéni termelő részére egy olyan támogatási rendszer keretében odaítélendő kifizetés kiszámításához, amelyben költségvetési felső határt állapítottak meg, az a), b) és c) pontok alkalmazásának eredményeként megállapított összeget meg kell szorozni a második albekezdésben meghatározott együtthatóval.
e)
Az 1782/2003/EK rendelet 10. cikkében előírt, modulációból származó támogatáscsökkentést és adott esetben az 1655/2004/EK bizottsági rendeletnek (4) megfelelően, valamint az 1782/2003/EK rendelet 11. cikkében meghatározott, a pénzügyi fegyelem megsértése miatti támogatáscsökkentést alkalmazni kell az a), b), c) és d) pontok alkalmazásából származó kifizetés összegére.
f)
Az e) pont alkalmazásából származó kifizetések összege alapként szolgál a kölcsönös megfeleltetés figyelmen kívül hagyása miatt az e rendelet IV. címének II. fejezetével összhangban alkalmazott támogatáscsökkentések kiszámításakor.
3.
A 77. cikk helyébe a következő szöveg lép:
„77. cikk
A csökkentés kiszámításának alapja
Az 1782/2003/EK rendelet 10. cikkével összhangban meghatározott csökkentés mértékét a közvetlen kifizetések azon összegei alapján kell kiszámítani, amelyekre mezőgazdasági termelők jogosultak az e rendelet 71a. cikkében előírt eljárással összhangban, illetve az 1782/2003/EK rendelet I. mellékletében felsorolt, de az e rendelet III. vagy IV. címének hatálya alá nem tartozó támogatási rendszerek esetében, az ezekre alkalmazandó külön szabályozások alapján.”
4.
A 79. cikk (1) bekezdésének első albekezdése helyébe a következő szöveg lép:
„Annak meghatározása céljából, hogy elérték-e az 1782/2003/EK rendelet 12. cikkében említett 5 000 EUR értékű küszöbértéket, a közvetlen kifizetések azon összegét kell figyelembe venni, amelyet az e rendelet 10. cikkével összhangban moduláció miatti támogatáscsökkentések alkalmazása előtt nyújtottak, vagy az 1782/2003/EK rendelet I. mellékletében felsorolt, de a szóban forgó rendelet III. vagy IV. címe hatálya alá nem tartozó támogatási rendszerek esetében az azokra alkalmazandó különleges jogszabályok által előírt összeget.”
2. cikk
Az 1782/2003/EK rendelet 28. cikkének (2) bekezdésétől eltérve, a 2005-ös év tekintetében a tagállamok az e rendelet I. mellékletében említett támogatási rendszerek keretébe tartozó kifizetéseket két részletben teljesíthetik, amennyiben a támogatási rendszerek első alkalmazása következtében adminisztrációs nehézségekbe ütköznek.
Az első részletet csak egy olyan összeg erejéig lehet kifizetni, amelyre vonatkozóan a jogosultság a 796/2004/EK rendelettel összhangban végzett ellenőrzések alapján már bizonyított, és amennyiben nem áll fent annak a veszélye, hogy a még bizonyítandó teljes kifizetés összege alacsonyabb az első részlet összegénél.
3. cikk
Ez a rendelet az Európai Unió Hivatalos Lapjában való kihirdetése napján lép hatályba.
Ezt a rendeletet 2005. január 1-jétől kell alkalmazni az azt követő évekre vonatkozó támogatási kérelmekre.
Mindamellett a tagállamok dönthetnek úgy, hogy nem alkalmazzák e rendelet 1. cikkét az 1782/2003/EK rendelet III. címében előírt egységes támogatási rendszer keretében 2005-ben nyújtott kifizetésekre, valamint e rendelet IV. címének 1-től 7-ig terjedő fejezeteiben előírt támogatási rendszerekre.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. november 29-én.